Wes-Kaap slaggereed vir brandseisoenAnton Bredell, LUR vir plaaslike regering, omgewingsake en ruimtelike beplanning in die Wes-Kaap, en Ian Schnetler, Kaapstadse brandweerhoof, by die Nuweland-brandweerstasie (Foto: Western Cape Government) Die Wes-Kaapse departement van plaaslike regering het R13,8 miljoen beskikbaar gestel om te verseker dat ’n verenigde brandreaksie reg oor die provinsie daargestel word. Dit vorm deel van die provinsiale regering se reaksie op brande deur sy geïntegreerde brandbestuurstrategie, wat deur die loop van die jaar ontwikkel word met insette van alle groot rolspelers. Die strategie bring liggame van alle regeringsfere byeen om te verseker dat elke munisipaliteit se reaksie op brande gekoördineer en goed ondersteun word. Volgens Derrick America, DA‑ provinsiale woordvoerder oor plaaslike regering, het die Wes-Kaapse departement van plaaslike regering in antwoord op ’n DA- parlementêre vraag bevestig dat dit gereed is vir die komende 2022‑’23-brandseisoen. “Benewens hierdie koördineringsvermoë, verskaf die departement van plaaslike regering ook gespesialiseerde, direkte ondersteuning aan die brandbestrydingspogings van munisipaliteite,” sê America. “Munisipaliteite kan gespesialiseerde grond- en lugondersteuning versoek, met die departement wat toegang tot 24 toegewyde brandbestrydingsvliegtuie op strategiese plekke reg oor die provinsie verseker. Hierdie eenhede bied broodnodige, bykomende ondersteuning wat gewoonlik buite die vermoë van plaaslike munisipaliteite sal wees.” America is in sy skik om te sien dat die departement weer verseker het dat ’n omvattende plan gereed is om die somerveldbrandseisoen te hanteer. “Met hierdie deurdagte en verreikende strategie is ek vol vertroue dat die provinsie gereed is om op voorvalle van veldbrande te reageer indien die behoefte ontstaan. Ek sien daarna uit om die besonderhede van hierdie planne met minister Anton Bredell by ons volgende bespreking te bespreek.” America sê hoewel hierdie maatreëls die Wes-Kaap die voorsprong sal gee om die stryd teen onbeheerde brande te wen, is openbare samewerking steeds nodig om hierdie hulpbronne so doeltreffend moontlik te benut. “Ek doen ’n beroep op alle lede van die publiek om bewus te bly van brandveiligheid, veral in warm, droë en winderige toestande. As Wes-Kaapse burgers dien elkeen van ons ook as deel van die beste moontlike vroeë waarskuwingstelsel vir ons brandbestryders, met baie moontlik rampspoedige brande wat in die verlede deur waaksame lede van die publiek afgeweer is. “Lede van die publiek wat rook of ander tekens van vuur opmerk, moet dit dringend by hul distriksmunisipaliteit aanmeld. Deur saam te werk, kan ons werk om hierdie gemeenskaplike vyand te bestry.”